Kersfeesklip 2015 – Bodemklippe
Gepubliseer op Desember 22, 2015 Desember 22, 2015 deur Ansophie Joubert
Dit is weer daardie tyd van die jaar wat niemand kan ignoreer nie. Dis alles goed en wel as jy jou in omstandighede bevind wat vir jou ideaal is. Die kernboodskap van Kersfees is uitkoms in omstandighede wat hartseer en pynlik is. God is groot en doen magtige dade. Hy sal dit vir jou doen. Sing die lied van Maria in Lukas 1:
Maria het gesê: My siel maak die Here groot, en my gees is verheug in God, my Saligmaker; Want Hy wat magtig is, het groot dinge aan my gedoen, en heilig is sy Naam.
Mag die Here van die Leërskare hierdie Kersfees jou silwer en goud wees. Hy is die bron van vrede en hoop. Ons het niks meer nodig as die Een wat gesê het: Ek is die Lig van die wêreld.
Laat die Woord van die Here tot jou spreek uit die ou profeet Haggai:
Maar nou, Serubbabel, skep moed, sê die Here, en jy Jesua seun van Josadak, hoëpriester, skep moed, en julle almal, burgers van die land, skep moed, sê die Here! Begin met die werk, want Ek is by julle, sê die Here die Almagtige.
My belofte wat Ek met die uittog uit Egipte aan julle gemaak het, sal Ek nakom: my Gees sal altyd by julle bly. Moenie bang wees nie!